ראיון עם שי ליפשיץ, ממייסדי קיבוץ אלמוג

נפגשתי עם שי ליפשיץ, ממייסדיו של קיבוץ אלמוג, במשרד של קיבוץ אלמוג לשיחה אודות הקמת הקיבוץ, מצבו של הקיבוץ כיום והשינויים שחלו במרוצת השנים בקיבוץ ובמדינה. בשיחה שלנו עלו נושאים שונים שאולי משקפים, מהפרספקטיבה של שי, תהליכים בין-דוריים שנוגעים לחיים במדינת ישראל בשנת 2020.

ליפשיץ, בן 63, נולד בקיבוץ עין חרוד, נשוי להילה ואב ל-5. עובד כמורה דרך ב-10 השנים האחרונות ולפני כן עבד כמנהל עבודה בענף התמרים. בנוסף לכך הוא חבר בועדות שונות בקיבוץ אלמוג.

**שלום שי, ספר לי בבקשה על הקמתה של אלמוג.**

שי: הגעתי לאלמוג לראשונה בנובמבר 1978. אלמוג היתה בראשיתה היאחזות נח"ל, האזרוח שלה היה בינואר 1979. ההתחלה הייתה מתוך גרעין של בנים שהחליטו להקים קיבוץ איפשהו במדינת ישראל. הגרעין פנה לתנועות המיישבות, והתק"ם (תנועה קיבוצית מאוחדת) הציע לנו לאזרח את קיבוץ אלמוג.

למעשה, הגרעין נוסד שלוש שנים לפני-כן ב-1975 בקרב בני כיתה י"ב, והתכנון היה להקים קיבוץ לאחר הצבא. אני הצטרפתי לגרעין לאחר שהשתחררתי מהצבא. עבדתי קצת בעין חרוד ברפת באותה תקופה והחלטתי להצטרף לגרעין כי הרעיון מצא חן בעיני והיה נראה לי מאוד חשוב.

**מה היה הרעיון?**

שי: להקים קיבוץ בארץ ישראל, ליישב את הארץ. למעשה זה גם וגם. בתור חבר קיבוץ צעיר שחזר למשק לאחר הצבא ההתפתחות שלי וההתקדמות מבחינת תפקיד היו די מוגבלים, הכל היה עשוי, הכל היה מוכן. תקום בבוקר, תחזור אחר-הצהריים מהעבודה. בלי הרבה תוכן. לא הרגשתי שזה מדבר אלי. רציתי לעשות יותר מזה, חיפשתי עניין. לכן זה היה נשמע לי מעניין, כי יש כאן גם הגשמה אישית וזה גם חשוב למדינה. באתי לאלמוג בידיעה שאני בא לתקופה שיכולה להיות בין שנה להרבה שנים. אם יימצא חן בעיניי – אשאר, ואם לא – אעזוב. בתקופה ההיא לימודים וטיולים היו פחות במיינסטרים.

**אתה מתאר שחלק ממה שגרם לך לבוא זה הרצון להתחיל משהו חדש, יחד עם האתגרים שזה מזמן. תוכל לספר מעט על האתגרים?**

באלמוג היו אז 8 מבנים מתקופת ההיאחזות. לא היה אז כביש גישה לאלמוג. היה ציר עפר בין הצומת לקיבוץ. כל חורף, עד שסללו את הכביש כמה שנים אחר-כך, המים שזרמו בוודאיות סחפו את הדרך ואי אפשר היה להגיע לאלמוג. אבל זה היה בקטנה, לא התרגשנו יותר מדי מהדברים האלה.

בהתחלה שהגענו אני הרגשתי בעננים, למרות שלא היה לנו פה כלום. לא היתה כביסה מסודרת, לא היה הרבה מה לאכול. בהתחלה היינו אוכלים עם האחזות הנח"ל. אנחנו היינו עובדים בשדות באזור הצומת והם היו קוראים עם הפעמון לחיילים לאכול והיינו שומעים את זה עד השדות בצומת, אבל הרבה פעמים לא נשאר לנו מה לאכול עד שהגענו. בעיקר היינו אוכלים את החבילות שקיבלנו מהבית.

הגרעין בשיא הקמתו מנה 40 חברים שאמרו שהם רוצים הגיע לאלמוג. מתוך הגרעין הזה היו ביום האזרוח 6 אנשים. אחר כך הצטרפו עוד תשעה אנשים. היתה דילמה האם בכלל לאזרח את אלמוג. החלטנו שכן כי אחרת הגרעין היה מתפרק.

**מי נשאר מהגרעין הזה היום כאן בקיבוץ?**

שי: מהשישה רק אני נשארתי. מהגרעין עצמו יש היום את דניאל לביא, עומרי ציזלינג ונתן ישראלי. זה מי שאני זוכר. ארבעה מהגרעין הראשון שהקים את אלמוג.

**איך זכורה לך תקופת ההקמה?**

שי: לא היה פה כלום. לא היה לנו כסף. בגדול מה שהיה נחמד זה לא הדברים הפיזיים אלא מה שהיה מעבר לכך. היינו עובדים כל יום 12 שעות, מ-5 בבוקר עד 5-6 אחרי הצהריים. בערב היינו אוכלים משהו ואחר-כך יושבים ומדברים על התוכניות שלנו עד 11-12 בלילה, ואז קמים יום למחרת לעבוד שוב. לי זאת היתה תקופת מאוד קשה אבל גם התקופה הכי יפה שהיתה לי בחיים. אתה עושה משהו חדש וזה נותן הרגשה טובה.

**מה האידאולוגיה שאיתה הגעתם להקים את הקיבוץ?**

שי: אלמוג החליטה מרגע הקמתה שהיא לא גוף פוליטי. כל חבר יחליט מה שהוא רוצה ואין קו פוליטי שאלמוג מזדהה איתו. כל אחד רשאי להחליט מה מתאים לו מבחינה פוליטית.

מבחינת שיתופיות – לדוגמה, היה כאן כלבו שכל אחד היה רושם מה הוא לקח ובסוף החודש משלם. זאת המחשה לרמת האמון והאווירה שהיתה כאן. אנשים למרות שהיו צעירים היו ממש חדורי מטרה. כל הנושא של מעמדות וכסף לא דיבר אלינו ולא עניין אותנו. זה נשמע קצת נאיבי אבל זה מה שאני זוכר מאותה התקופה.

**איך זה מתכתב עם רוח התקופה של שנות ה-80 שבהן אולי כבר פחות דיברו במושגים חברתיים כאלה?**

שי: אני לא הרגשתי את זה. היום זה יותר ברור שהדברים שונים.

**הקיבוץ כאשר הוא הוקם היה שיתופי לחלוטין?**

שי: כן, קיבוץ שיתופי קלאסי. היום הקיבוץ מופרט. בסוף שנות ה-90 החלה תנועה של הפרטה בהרבה קיבוצים. אלמוג היתה במצב כלכלי לא טוב שבעקבותיו היתה החלטה לעבור להפרטה. לא היתה לנו את הפריבילגיה לבחור, לא היינו יכולים להמשיך להתקיים ללא ההפרטה.

אני מאוד שמח שאלמוג עברה את התהליך הזה. אני חושב שהדבר הכי בעייתי בנושא ההפרטה זה לא נושא ההתנהלות הכספית אלא נושא ההתנהלות החברתית. הדבר שהכי אפיין את הקיבוץ המקורי היה המפגש החברתי כל ערב בחדר אוכל. אתה נפגש עם החברים שלך, והילדים היו משחקים מחוץ לחדר האוכל. זאת היתה אווירה שמאוד קסמה לי, וזה הדבר היחיד שחסר לי אחרי ההפרטה. אין לי בעיה עם זה שכל אחד ילך להתפרנס ושהכל יהיה מושתת על בוחן המציאות הכלכלי. בקיבוץ לא מופרט יש לפעמים משחק בנדמה לי, כשאנשים חושבים שהם לא צריכים ללכת לעבוד והכל יהיה בסדר.

אבל ה'ביחד' שהיה אז מאוד חסר לי. היום אנחנו חוזרים מהעבודה וכל אחד בבית שלו. זה איום ונורא מבחינת החיים החברתיים בקיבוץ. אבן הבסיס לחיי שיתוף זה המפגשים סביב ארוחת הערב בין החברים והילדים. זה הדבר היחידי שאני מצטער ששונה במסגרת ההפרטה.

**האם ישנה אפשרות לקיים את זה כיום?**

שי: בזמן ההפרטה זה לא היה אפשרי. היום אני מרגיש שיש יותר מוכנות לנסות לקדם את הנושא הזה ואולי לנסות להחזיר אותו במתכונת חלקית כלשהי. זה משהו שניסיתי לעשות אותו כמה פעמים לאורך השנים ולא הצלחתי. אני חשבתי שבשביל המרקם החברתי בקיבוץ ראוי שפעם בשבוע נעשה ארוחת ערב משותפת לכל הקיבוץ על מנת לחזק את הקשר החברתי בין חברי הקיבוץ. אני לא מכיר 50% ממי שגר כאן. אני לא נפגש עם אף אחד בערבים. אני עסוק בשלי, וכל אחד עסוק בדברים שלו, במשפחה שלו ובבית שלו. אין לי קשרים חברתיים עם אף אחד. אני מאוד מצר על זה, זה מאוד מפריע לי. צורת החיים הקודמת היתה בעלת ציביון אחר והסיפור הוא לא הכסף. הסיפור הוא המפגש החברתי.

אבל אתה יודע, אני לא בטוח אם אנשים באמת רוצים בזה.

**מי קהל היעד מבחינתך מבין מי שגר כאן בקיבוץ?**

שי: באלמוג יש היום למיטב ידיעתי 28 משפחות שהן חברי אלמוג. שאר המשפחות שגרות כאן, עוד 50 משפחות, הם לא חברי קיבוץ. הם אולי שותפים לחיי קהילה, אבל לא שייכים לאגש"ח אלמוג. אבל אני מדבר על כולם. מי שלא חבר באגש"ח אני לא מכיר אותו. אין לי ילדים קטנים אז אני לא נפגש איתם על הרקע החינוכי. אנחנו לא נפגשים בארוחת ערב כי אין חדר אוכל. הזמן היחיד זה בחגיגות ואירועים מיוחדים אבל אז אין זמן למפגש כי מתרחשים דברים אחרים. אני חי במקום שאני לא מכיר 50% ממי שגר לידי וזה מאוד כואב.

**בנושא אחר – מבחינת דור ההמשך, האם ילדים שגדלו כאן חוזרים לבנות כאן את הבית שלהם?**

שי: שלושת הילדים הבוגרים שלי לא חיים באלמוג. עוד אחד סיים צבא לפני חצי שנה והוא כרגע באלמוג אבל עוד לא החליט איפה הוא רוצה לחיות, הוא לפני טיול ולימודים. הילד הקטן עומד להתגייס עוד מעט.

זאת נקודה שאני חושב שאלמוג עשתה טעות שלא מצאנו את הדרך הנכונה לגרום לילדים שלנו לרצות להשאר כאן. הילדים הבוגרים שלי אמרו לי שהם מאוד אוהבים את אלמוג ומאוד טוב להם באלמוג אבל הם רוצים לנסות להתפתח בכיוונים שבאלמוג אין להם את האפשרות לעשות את זה.

אני מקווה שאלמוג תבין שאחד הדברים שיכולים לתרום לגידול ולחוסן שלה זה לראות איך לגרום לבנים שגדלו כאן, בני משק, לחזור לכאן אחרי הצבא. כרגע אין מסלול מיוחד למי שחוזר מהצבא. אני חושב שאלמוג צריכה באמת לחשוב על הנקודה הזאת למען הדורות אחרינו. אני חושב שבקלי"ה למשל המצב יותר טוב. פה ניתן לספור על כף יד אחת את מספר הילדים שחזרו.

**חלוציות – איך אתה רואה את המושג הזה מתקיים ב-2020?**

שי: אני מבין שכיום לא מקימים נקודות התיישבות חדשות, למעט ביהודה ושומרון. הנושא הזה הוא כבר כנראה לא משמעותי במדינת ישראל, ליישב את ארץ ישראל. יש משימות לאומיות כמו בניית גרעינים בשכונות במצוקה ועזרה בעיירות פיתוח. אלה דברים שנעשים כיום. כנראה שזה עניין של תקופה. התיישבות כבר לא מעניינת את הצעירים כיום.

**ואידיאלים אחרים כן מעניינים אותם?**

שי: עובדה שכן. התקבצות סביב אידיאלים חינוכיים וחברתיים קיימת. אבל זה לא אותו דבר במובן הטוטאלי של העשייה. בבניית יישוב כל החיים שלך מרוכזים בעשייה, כי אתה בונה בית.

**מבחינה פוליטית – איך התנועה הקיבוצית מסתדרת עם המיקום של אלמוג מחוץ לקווי 67'?**

שי: כאשר הוחלט להקים את הקיבוץ, האנשים שהיו בעמדה פוליטית אז אמרו לנו לקחת בחשבון שאלמוג עלולה להיאלץ להתפנות במסגרת הסכם כזה או אחר עם הפלסטינאים. סביב הסכמי אוסלו דיברנו על מה יקרה אם נצטרך לפרק את הקיבוץ. להבנתי אלמוג אמורה להשאר במקום, בגלל הקירבה לגבול אני לא חושב שמדינת ישראל תרצה לוותר עליה.

**ומה לגבי כוונות הסיפוח של מתמודדים פוליטיים שונים במערכת הבחירות הנוכחית ותוכנית המאה של הנשיא טראמפ?**

שי: אני לא רוצה להתייחס לצד הפוליטי של הנושא. אני חושב שכרגע המצב של האנשים שחיים בבקעה הוא טוב. ללכת היום למהלך שיכול ליצור בעיה מול ירדן, ואולי מול מדינות ערב אחרות – קטונתי מלהיות נביא, אבל אני מעדיף ציפור אחת ביד משתיים על העץ. זו דעתי.

**לקראת סיום, האם יש דבר נוסף שתרצה להרחיב עליו?**

שי: היו מספר רגעים שהתלבטתי לגבי המשך דרכי באלמוג, מתוך השוואה בין המצב הקיים לבין מה שהייתי רוצה שיקרה. לא תמיד הסכמתי עם כל מה שקורה באלמוג. התשובה בכל הפעמים האלה היתה להשאר באלמוג. כשניסיתי לנתח למה באמת להשאר באלמוג עלו שני דברים מאוד ברורים:

דבר ראשון, חינכו אותי בבית שכאשר אתה מתחיל משהו אתה חייב לסיים אותו. במובן הזה כנראה שאלמוג היא פרויקט לכל החיים. שנית, אנשים שעזבו את אלמוג נתפסו איפשהו, לפחות מבחינה ציורית, כסוג של בוגדים. אני אמרתי לעצמי, לא בגלל מה שיגידו עלי, אלא בגלל שאני נמצא פה כמה עשרות שנים: האם אני מסוגל לעזוב את הכל ולהתחיל במקום אחר? גם להתחיל הכל מההתחלה וגם מה עם כל מה שעשיתי – ככה לזרוק את זה?

אלו שתי הסיבות שגרמו לי להשאר באלמוג. מעבר לכך בגדול היה לי מאוד טוב באלמוג.

אני חושב שאלמוג צריכה לראות איך היא מביאה לכאן עוד משפחות. אני חושב שהשאיפה היא שנהיה כאן בסדר גודל של 150 משפחות. החוסן של הישוב תלוי במערכות החינוך שלו. אם תהיה שנה שלא יהיו בה תינוקות אנחנו מתחילים ללכת אחורה. אם אין כאן שכבות גיל לכל הילדים משפחות לא ירצו לגור כאן ויתחילו לעזוב.

**וזה לא יקשה על יצירת המרקם החברתי שדיברת עליו מקודם?**

אין דבר שאי אפשר להתגבר עליו. השאלה היא האם אתה מקדיש לכך את המחשבה הנכונה איך לפתור אותו ואת האמצעים הדרושים בשביל זה. תגדיר שזאת בעיה, איך לחבר את החברים, ותראה שזה יכול להיות מאוד פשוט.